Moni kysyi torstaina, mikä ihmeen Uros. Yritys tekee miljardiliikevaihdolla internetasioita.

Jerry Raatikainen kuvattiin torstaina Tampereella Uros Live -areenan tiedotustilaisuudessa. Ossi Ahola

Tampereen uudenkarheasta areenasta tuli torstaina Uros Live.

Kansa sekosi. Torstaina mistään muusta ei puhuttukaan suomalaisessa somekentässä.

Nauruhymiöitä, meemejä, pallihalli, Our Ilves. Erilaiset väännökset levisivät. Tampereen vihreät suivaantuivat. Joko on aprillipäivä?

Moni piti nimeä typeränä tai vitsinä. Sukupuolikeskusteluakin viriteltiin.

Oulusta käsin kohu näytti erikoiselta. Kaikkihan tietävät, että Uros on oululaislähtöinen yritys, joka tuottaa mobiilipalveluita ja internet of things (IoT) -ratkaisuja. Kuluttajille Uros on tehnyt mokkuloita.

Eivät kaikki sittenkään tienneet.

Yrityksen nimi tulee englannin sanoista universal roaming solutions, vaikka uros onkin supisuomea ja tarkoittaa biologiassa miespuolista eläintä, koirasta.

Urheilua seuraaville yhtiön nimi on tuttu muun muassa Viasatin Valioliigamatseista, joissa on jo pidempään valittu ottelun uros. Kärppiäkin yhtiö on sponsoroinut jo hyvän tovin. Tampereen kansiareena ei siis ole ensimmäinen asia, jossa yhtiö profiloituu urheilun saralla.

Juttu jatkuu videon jälkeen.

Aamulehti kyseli eilen tamperelaisten mielipidettä Uros Livestä - naiselta hulvaton reaktio. Aamulehti

Miljardiliikevaihto, pienet verot

Uros Group on perustettu Oulussa vuonna 2011. Tällä hetkellä yhtiö toimii 12 maassa. Tamperelainen vertasi tuoreeltaan yhtiön kasvua Supercelliin ja HMD Globaliin.

Yritys nousi talouslehtien otsikoihin viime keväänä, kun Talouselämä perkasi yhtiön tilikauden.

Yhtiö liki kolminkertaisti 2018 liikevaihtonsa 483 miljoonasta 1,3 miljardiin euroon ja teki 120 miljoonan liikevoiton.

Suomessa yhtiöllä on kuitenkin vain pieni emoyhtiö, joka teki 2,4 miljoonan vaihdolla 1,5 miljoonan tappion.

Konserni tekee tuloksensa ulkomailla. Voittoja ei tulouteta Suomeen, joten myös verot jäävät muihin maihin. Yhtiön kerrottiin maksaneen Suomeen vuodelta 2018 veroja vain 3210 euroa.

Yhtiön perustaja on ex-nokialainen Jyrki Hallikainen perheineen. Hän asuu Sveitsissä, eikä julkisuudessa olleiden tietojen mukaan maksa veroja Suomeen.

Yhtiön verojenmaksu nousi esiin myös Uros Live -kohun myötä. Esimerkiksi tamperelainen vihreä kansanedustaja Iiris Suomela painotti Twitterissä, että verot kuuluu maksaa. Moni huomautti, että yhtiö toimii täysin kansainvälisten verolakien mukaan. Keskustelussa tuotiin myös esiin, että yhtiö on saanut Suomelta miljoonan verotukia.

– Koska aiempien vuosien tappiot voi vähentää verotuksessa, yhtiö tulee tuskin maksamaan veroja lähivuosinakaan. Se ei sinänsä ole poikkeuksellista useissa eri maissa toimivalle kasvuyhtiölle, Alma Talentin analyytikko Erkka Felt arvioi taannoin Kauppalehdessä.

200 uroslaista Tampereelle?

Taloudellisesti yhtiö hyödyttää Suomea muun muassa työntekijöidensä kautta. Konsernijohtaja Jerry Raatikainen kertoi Aamulehdelle, että yhtiö tuo Tampereelle lähivuosina muutakin kuin maskuliinisen nimen areenan seinään.

Yritys perustaa toimipisteen, jonka työntekijämäärä voi nousta 200 henkilöön.

– Olen varma, että kansainvälinen kiinnostus Tamperetta kohtaan kasvaa, Raatikainen sanoo lehdessä ja kehuu Tamperetta teknologia- ja tapahtumakaupungiksi.

Lehdessä Raatikainen tyrmää myös virolaislehden levittämän uutisankan siitä, että Uros olisi kiinalaisen Huawein peiteyhtiö.

Raatikainen kertoo Uroksen solmineen viime kesänä yhteistyösopimuksen kiinalaisen Unicom IoT -yhtiön kanssa 5G-applikaatioissa. Uroksella on yli 80 operaattorisopimusta ympäri maailmaa.

– Toimitamme ratkaisuja matkapuhelimiin, läppäreihin, kaikkeen missä tarvitaan datayhteyttä, on se sitten televisio, pesukone tai kahvinkeitin, hän sanoo Aamulehdessä.

Iltalehti on tavoitellut yhtiön konsernijohtaja Raatikaista haastatteluun toistaiseksi tuloksetta.